Прадмову напісаў кандыдат гістарычных навук, дацэнт Мікалай Півавар. Ён адзначае, што рознабаковых краязнаўцаў, якія адначасова вядуць актыўную пошукавую работу, пішуць артыкулы для СМІ і кнігі, ствараюць музеі, збіраюць калекцыі, актыўнічаюць у грамадскай дзейнасці, няшмат. Таму яркай зоркай ззяе на небасхіле беларускага краязнаўства імя Вітольда Ермалёнка. Навуковец лічыць асноўнай заслугай Вітольда Антонавіча стварэнне на Міёршчыне своеасаблівай краязнаўчай школы. З 1976 года ён кіруе гісторыка-краязнаўчым гуртком, які з часам атрымаў рамантычную назву Арганаўты мінулага. Не адно пакаленне цікаўных школьнікаў разам са сваім выкладчыкам удзельнічала ў археалагічных раскопках з вучонымі, праводзіла разведкі, вандроўкі, займалася этнаграфіяй, генеалогіяй, нумізматыкай, філуменіяй, архітэктурай роднага краю.